དེ་ན་མི་རིགས་ནི་རྟོག་བཟོས་སྤྱི་མཐུན་ཞིག་ཨེ་རེད་ཟེར་ན།ངས་མ་རེད་ཅེས་ལན་འདེབས་རྒྱུ་ཡིན།ང་ཚོས་མ་རྩ་རིང་ལུགས་ཀྱི་རྒྱལ་ཁབ་ནང་དུ་དར་བའི་འཛམ་གླིང་སྤྱི་འབངས་ཀྱི་བརྗོད་སྟངས་དེ་ལ་ལྟས་ཀྱང་རུང་།སྔ་ཚེ་སྤྱི་ཚོགས་རིང་ལུགས་ཀྱིས་བརྗོད་སྟངས་ལྟར་གྲལ་རིམ་མཉམ་འབྲེལ་དང་མི་རིགས་དབྱེར་མེད་ཀྱི་ལྟ་བ་ལ་དཔྱད་ཀྱང་རུང་།ཁོ་ཚོས་གཞུང་ལུགས་ཀྱི་གཞི་བཙུགས་ས་ནི་དཔལ་འབྱོར་ལ་ཐུག་ཡོད་པ་རེད།ཁྱབ་ཆེ་བའི་བརྗོད་སྟངས་འདི་གཉིས་ཀྱིས།མི་བོའི་ཁྱད་ཆོས་དེ་དཔལ་འབྱོར་རིག་པའི་ཐབས་ཤེས་ཁྲོད་ནས་གཞལ་གྱིན་ཡོད་པ་ཡིན་ཏེ།དཔལ་འབྱོར་གྱི་མི་དེ་ཚད་མའི་མི་ཞིག་ཏུ་བརློམ་ཡོད་པ་རེད།འོན་ཀྱང་མི་ནི་དཔལ་འབྱོར་གཞི་འགྱུར་ཅན་གྱི་སྲོག་ཆགས་ཞིག་མིན་ལ།དཔལ་འབྱོར་ཁོ་ན་ཅན་གྱི་སྲོག་ཆགས་ནི་དེ་བས་མིན།རྒྱ་གར་གྱི་ནོ་བྷེལ་བྱ་དགའ་བཞེས་མྱོང་བའི་མཁས་དབང་ཨམྲ་ཏྱ་སིན་གྱིས་དགོངས་པ་ནང་བཞིན།སྤྱི་ཚོགས་ཁྲོད་ཀྱི་མི་ནི་ཕུགས་འདུན་དང་།འབྲེལ་བ།སྐུལ་སློང་ཤིན་ཏུ་ཐ་དད་དུ་སོང་བའི་སེམས་ལྡན་ཞིག་ཡིན་པས་ན།མིའི་སྤྱི་ཚོགས་ལ་མི་སྒེར་དང་འཛམ་གླིང་སྤྱི་ཡི་འབྲེལ་བ་ཁོ་ནར་བསམ་པ་ཡིན་ན།དོན་དངོས་དང་མཐུན་པ་མ་ཡིན།